Demókratar á Bandaríkjaþingi hafa formlega svipt hulunni af ákæru á hendur Donald Trump Bandaríkjaforseta til embættismissis . Ákæran er í tveimur liðum , en forsetinn er sakaður um að misnota vald sitt og hindra framgang rannsóknar þingsins á því hvernig hann beitti sér til að setja þrýsting á stjórnvöld í Úkraínu í þeim tilgangi að ráðast á pólitískan andstæðing í komandi forsetakosningum . Búist er við að fulltrúadeild Bandaríkjaþings muni greiða atkvæði um málið í næstu viku . Verði ákæran samþykkt verður Trump þriðji forsetinn í sögu Bandaríkjanna sem verður ákærður fyrir brot í embætti og þarf að svara til saka fyrir öldungadeild þingsins . Demókratar boðuðu til blaðamannafundar í dag þar sem þeir greindu frá ákvörðun sinni . AFP Jerry Nadler , formaður dómsmálanefndar fulltrúadeildarinnar , sagði að forsetinn nyti trausts almennings . „ Þegar hann bregst því trausti og setur sjálfan sig framar þjóðinni setur hann stjórnarskrá landsins í voða , sem og lýðræðið , og hann stefnir þjóðaröryggi í hættu , “ sagði Nadler . Hann sagði að tilraunir Trumps til að fá erlent ríki til að skipta sér af forsetakosningunum sem fara fram á næsta ári ógnuðu bæði trúverðugleika kosninganna og öryggi þjóðarinnar . Nadler sagði að það væri þörf á að stíga þetta skref í dag . Trump hefur aftur á móti neitað að hafa gert nokkuð rangt .